Koordinatės: 54°54′31″š. pl. 23°53′16″r. ilg.﻿ / ﻿54.9085°š. pl. 23.8877°r. ilg.﻿ / 54.9085; 23.8877

|  Švč. Mergelės Marijos Lietuvos laisvės koplyčia |
| --- |
|  |
| **Savivaldybė** | Kauno miestas |
| **Gyvenvietė** | Kaunas |
| **Adresas** | Linkuvos g. 21 |
| **Statybinė medžiaga** | mūras |
| **Pastatyta** | 1994 m. |

**Švč. Mergelės Marijos Lietuvos laisvės koplyčia** – katalikų koplyčia, 1994 m. pastatyta už privačias lėšas, stovinti Kaune, Vilijampolės mikrorajone, Linkuvos g. 21 sklype. Ribojasi su Koklių gatvele, į kurią atgręžtas pastato pagrindinis fasadas, tvoroje įrengti įėjimo varteliai. Užima valdą, sudarytą iš vieno sklypo, kuriame yra gyvenamasis namas (prie Linkuvos g.) ir koplyčia (prie Koklių g.).

Arčiausiai, gretimame kvartale stovi Šv. Juozapo bažnyčia. Koplyčia šv. Juozapo parapijai nepriklauso. Joje įvairiomis progomis aukojamos šv. Mišios, vyksta atminimo ir kiti renginiai.  

Statinio projekto autorius arch. Liudvikas Aksamitauskas. Koplyčioje yra Marijos Lurdiškės statulėlė, kaip manoma, teikianti malonių. Ji apie 60 cm aukščio, stovi „ant žemės", su balta tunika ir mėlynu apsiaustu. Sujuosta mėlyna juosta. Rankos sudėtos maldai, ant dešinės alkūnės – rožančius.

Istorija
--------

Apie 1947 m. medinį namą su mansarda nusipirko Juozas ir Stefanija Stašauskai. Jie įsigijo namą su sodu, nes vertėsi sodininkyste, augino gėles. Šeimininkai priimdavo gyventi nuomininkus. S. Stašauskienė (1912–?), vadinama „rožių karaliene", augino savo sodelyje rožes ir daug aukojo bažnyčiai. Vaikų ji neturėjo. 1966 m. su vyru J. Stašausku pagal iškvietimą lankėsi Lenkijoje, kur Slupsko (Pamario vaivadija) religinių prekių krautuvėje nupirko Švč. M. Marijos statulą, sumokėdami apie 160 zlotų. Supakavę į kartoną, tą pačią dieną išvyko į Lietuvą, sėkmingai praveždami pro sovietų kontroliuojamą pasienį. Marijos statulėlę pašventino tėvas Stanislovas, kai čia vedė rekolekcijas. Šeimininkai įtikėjo statulėlės teikiamomis malonėmis, kai apie 1969 m. nepagydomai susirgęs J. Stašauskas pasveiko, nes žmonės meldėsi prie Marijos.

1992 m. lapkričio mėn. S. Stašauskienė už šeimos lėšas, taip pat padedant lėšomis ir rūpesčiu kun. Alfonsui Bulotui, savo sklype, Linkuvos g. 21, pradėjo statyti Lietuvos laisvei pašvęstą Švč. Mergelės Marijos koplyčią. Statytoja turėjusi norą (tam pritariant ir kardinolui Vincentui Sladkevičiui), kad koplyčią būtų galima panaudoti ir tikinčiųjų poreikiams.

Leidimą statyti koplyčią kardinolas V. Sladkevičius davė kaip privilegiją su gyvenama vieta ir rūpesčiu savo sekretoriui ir kancleriui kun. A. Bulotui. Koplyčią 1994 m. rugpjūčio 28 d. pašventino vyskupas Vladas Michelevičius. Po S. Stašauskienės mirties jos testamentine valia namas, koplyčia ir valda, Linkuvos g. 21, palikimu atiteko kun. A. Bulotui.

Galerija
--------

* Atminimo lentaAtminimo lenta
* IškabaIškaba
* VidujeViduje
* 2016 m. kovo mėn.2016 m. kovo mėn.

Šaltiniai
---------

1. ↑  Atminimo renginys Laisvės dienai Archyvuota kopija 2014-07-14 iš Wayback Machine projekto.
2. ↑  mišios už prokurorų atsivertimą Drąsiaus Kedžio byloje
3. ↑  Pagerbė kardinolo atminimą

Nuorodos
--------

|  |  |
| --- | --- |
|  | **Vikiteka: Švč. Mergelės Marijos Lietuvos laisvės koplyčia** – vaizdinė ir garsinė medžiaga  |

* Kauno architektūra. Linkuvos g. 21
* Piligrimo vadovas po stebuklingas Marijos vietas. Švč. Marijos stebuklingos statulos. Kaunas (12) Archyvuota kopija 2017-02-11 iš Wayback Machine projekto.